Хабзэхъумэ хэкIуэдахэм я фэеплъ къызэIуах
Дзэлыкъуэ районым къыщызэIуахащ къэрал кIуэцI IуэхухэмкIэ IэнатIэхэм я лэжьакIуэхэу, дзэ къулыкъур езыхьэкIыу зи къалэн зыгъэзащIэу хэкIуэдахэм я фэеплъ.
Абы иращIэкIа зэхыхьэм хэтащ КъБР-м къэрал кIуэцI IуэхухэмкIэ и министр полицэм и генерал-лейтенант Ромашкин Игорь, Дзэлыкъуэ район администрацэм и Iэтащхьэ Джатэ Руслан, районым и прокурор Джатэгъэжь Аслъэнбий, Урысей ФСБ-м и Управленэу КъБР-м щыIэм и Дзэлыкъуэ район къудамэм и тхьэмадэ Балъкъыз Руслан, Дзэлыкъуэ район ОмВД-м и унафэщI ВэрылI Мурат, къуажэхэм я Iэтащхьэхэр, IуэхущIапIэхэм, политикэ партхэм, жылагъуэ зэгухьэныгъэхэм я унафэщIхэр, полицэм и лэжьакIуэ хэкIуэдахэм я Iыхьлыхэмрэ благъэхэмрэ.
Ромашкин Игоррэ Джатэ Русланрэ къызэIуахащ Урысей МВД-м Дзэлыкъуэ районым щиIэ къудамэм и хэщIапIэм и пщIантIэм щагъэува фэеплъыр. Абы тетхащ зи къалэн зыгъэзащIэу хэкIуэда хабзэхъумэ 12-м я цIэхэр: милицэм и капитан Аджий А. Т., полицэм и капитан БжэныкIэ Р. М., милицэм и лейтенант нэхъыжь Гындыгъу Р. М., милицэм и лейтенант нэхъыжь КIэмыргуей А. Б., къэрал кIуэцI къулыкъум и лейтенант нэхъыжь Къэшэж Э. А., полицэм и лейтенант Къумыкъу А. М., полицэм и лейтенант нэхъыжь ЛакIущ А. У., полицэм и майор Махуэ З. М., полицэм и подполковник Мэшыкъуэ А. Г., милицэм и майор Мусэ Ф. А., полицэм и подполковник Теувэж А. А., полицэм и лейтенант ШкIахъуэ М. Хь.
Министрым захуигъэзащ къудамэм и унафэщIхэмрэ лэжьакIуэхэмрэ, я лэжьэгъу хэкIуэдахэм я Iыхьлыхэм, пэкIум кърихьэлIахэм.
— ЩIэпхъаджагъэмрэ терроризмэмрэ япэщIэт полицэм и лэжьакIуэхэр псэзэпылъхьэпIэ куэдрэ йохуэ. Ди жагъуэ зэрыхъущи, хэщIыныгъи диIэщ. 2004 гъэ лъандэрэ бзаджащIэхэм къаукIащ ди лэжьакIуи 120-рэ. Ахэр я псэ емыблэжу я къалэныр и кIэм нэс зыгъэзэщIа фи Iыхьлыхэщ, фи щхьэгъусэхэщ, къуэхэщ, къуэшхэщ. Абыхэм дэ дарогушхуэ, — жиIащ Ромашкин Игорь.
— Мы фэеплъым мыхьэнэшхуэ иIэщ Хэкур, ди цIыху-хэр яхъумэу хэкIуэда хабзэхъумэхэм я фэеплъыр хъумэнымкIэ. Хабзэхъумэ IэнатIэхэм ущылэжьэну егъэлеяуэ зэрыгугъум сэ фIы дыдэу сыщыгъуазэщ. Ауэ апхуэдэ лэжьыгъэ къыхэзыхам тэмэму имыгъэзащIэу хъунукъым. Сыт щыгъуи фи гум ивгъэлъ нобэ мамыру дыпсэуным зи гъащIэр щIэзытахэр. БзаджащIэхэм пэщIэува фи бынхэр, адэхэр, щхьэгъусэхэр фщымыгъупщэу куэдрэ фыпсэуну ди гуапэщ, — жиIащ Джатэ Руслан.
ВэрылI Мурат жиIащ я къалэнхэр тэмэму ягъэзэщIэным, жылагъуэм хабзэр щытепщэныр къызэрагъэпэщыным я зэфIэкI зэрырахьэлIэнур.
ПэкIум къыщыпсэлъахэщ Дзэлыкъуэ район ОМВД-м дэлажьэ Жылагъуэ советым и тхьэмадэ Урысмамбэт Шэфихь, абы хэт, Дзэлыкъуэкъуажэм и Iимам Гындыгъу Iэмин, зи къуэш хэкIуэда БжэныкIэ Ислъам сымэ.
Къызэхуэсахэм фэеплъым деж удз гъэгъахэр щагъэтIылъащ.
Иужьым Ромашкин Игорь, Джатэ Руслан, ВэрылI Мурат сымэ епсэлъащ зи Iыхьлыхэр зыфIэкIуэдахэм, фIыщIэ зэрыхуащI тхыгъэхэр иратащ.
Щокъуий Iэминэ,
Дзэлыкъуэ район
администрацэм и
пресс-IуэхущIапIэ.
